Document ID: /roh_data/filtered/fineweb-2-filterrobots_roh.jsonl.gz/22987

En intginas regiuns dal chantun Grischun han ins stuì emprender da sunar la flauta avant che dastgar sunar ses instrument preferì. Quai è sa midà ils ultims onns. Ussa dastg'ins cumenzar directamain cun l'instrument preferì.
Sch'in uffant sto sunar in instrument che na plascha betg ad el, perda el la motivaziun.
En general perdan instruments a flad la popularitad. Tenor Anita Jehrli dependia tge musica ch'ins taidla en l'ambient. Dapertut aud'ins instruments, intgins da quels dapli, intgins pli pauc.
Top 2 Instruments en il chantun Grischun
Ils instruments ils pli populars en il chantun Grischun èn la ghitarra ed il clavazin. Nagin auter instrument n'ha uschè blers scolars e scolaras sco quels dus. En bunamain mintga band, en il radio, en il conturn, aud'ins quels instruments dapertut. Perquai saja igl era fitg popular tar ils giuvens. I na dependia dentant betg mo da gliez, sco Claudio Steier, manader da la scola da musica Grischun Central di, mabain era quant grev ch'in instrument saja d'emprender.
En il chantun Grischun datti adina pli paucs scolars e scolaras en l'instrucziun da musica. La culpa na saja betg corona, sco plirs scolasts da musica dian. Quest trend datti gia dapi 20 onns. En Surselva per exempel èn las cifras sa reducidas ed ils davos onns visitan puspè in zic dapli scolars l'instrucziun da musica.
Dapli en scolas primaras
Scolasts da musica e scolastas da musica van d’accord. Musica stoppian ins avischinar gia als uffants en scola. Dapli musica ch'ils uffants han en scola e dapli scolars ch'i dat en la scola da musica. Perquai emprovan els dapli da far enconuschent la musica als uffants gia en scola primara. Mussar ils instruments e las pussaivladads ch'ins ha cun tut ils differents instruments sveglia l'interess.